<classify> CHUO Kikuu cha Dar es Salaam UDSM kimeandaa kongamano maalumu kwa ajili ya tafakuri ya kisomi litakalotathmini miaka mitatu ya utendaji wa Serikali ya Awamu ya Tano na kutoa mapendekezo yenye lengo la kuboresha utendaji wa serikali katika kuleta maendeleo kwa wananchi.Makamu Mkuu wa chuo hicho, Profesa William Anangisye alisema kongamano hilo litafanyika kesho kuanzia saa 3:00 asubuhi mpaka saa 6:30 mchana kwenye Ukumbi wa Nkrumah, Kampasi ya Mwalimu Julius Nyerere, Mlimani, huku mada kuu ikiwa ni Hali ya Uchumi na Siasa Nchini Tanzania.Ikumbukwe kuwa, mnamo Novemba 5, 2018, Serikali ya Awamu ya Tano chini ya uongozi wa Rais John Magufuli, itatimiza miaka mitatu tangu kuingia madarakani na katika kipindi hicho serikali imechukua hatua katika nyanja mbalimbali, alisema Profesa Anangisye.Alisema miongoni mwa hatua zilizochukuliwa ni pamoja na kuboresha uchumi, huduma za jamii, upatikanaji wa nishati, miundombinu, kuinua sekta ya viwanda, kudhibiti matumizi mabaya ya rasilimali za umma, kuongeza nidhamu katika utumishi wa umma, kupambana na rushwa pamoja na kuongeza uwajibikaji.Aliwataja wazungumzaji wakuu katika kongamano hilo kuwa ni Profesa Humphrey Moshi kutoka Idara ya Uchumi, Udsm ambaye atazungumzia Hali ya Uchumi na Maendeleo ya Viwanda na Profesa Hudson Nkotagu kutoka Idara ya Jiolojia, Udsm ambaye atazungumzia Nishati na Miundombinu.Wengine ni Profesa Martha Qorro wa Idara ya Lugha za Kigeni na Isimu, Udsm atazungumzia Lugha na Maendeleo, Katibu Mkuu wa Wizara ya Maji na Umwagiliaji, Profesa Kitila Mkumbo atazungumzia Huduma za Jamii na Profesa Rwekaza Mukandala wa Idara ya Sayansi ya Siasa na Utawala, Udsm atajikita Hali ya Siasa na Utawala.Makamu Mkuu wa chuo alisema washiriki katika kongamano hilo watakuwa ni wanataaluma, watunga sera, viongozi wa serikali, wadau wa maendeleo, mabalozi, viongozi wa kisiasa, vyama vya kiraia na wananchi wote.Pia alisema Rais Magufuli anatarajiwa kuwa mshiriki maalumu katika kongamano hilo ambalo litarushwa mubashara katika baadhi ya vituo vya televisheni na kwenye mitandao ya kijamii. Hata hivyo, Profesa Anangisye aliwaalika wanajumuiya wote wa chuo hicho na umma kwa ujumla kushiriki katika kongamano hilo maalumu na muhimu kwa maendeleo ya nchi.  <topic>: KITAIFA 